מלחמת הכוכבים

[ממוזער|300px|[חרב אור היא כלי נשק אייקוני מהיקום של מלחמת הכוכבים. הג'דיי והסית' משתמשים בחרב האור. הג׳דיי למטרות טובות והסית׳ למטרות רעות.]]
**מלחמת הכוכבים** (באנגלית: ***Star Wars***) היא סדרת סרטי אופרת חלל אפיים אמריקאית, שיצר במאי הקולנוע ג'ורג' לוקאס, ובהמשך הפכה לזיכיון מדיה מצליח מאוד. הזיכיון וסדרת הסרטים מתרחשים בגלקסיה רחוקה בה חיים שלל גזעי חייזרים, בהם בני אדם, בעלי טכנולוגיה מתקדמת כגון חלליות ענק עם מנוע על-חלל (המאפשר לעקוף בפועל את מהירות האור), נשקי אנרגיה עוצמתיים (כגון חרב אור ורובי בלאסטר), רובוטים בעלי בינה מלאכותית וקיברנטיקה. באותה גלקסיה פועל שדה כוח מיסטי, שנקרא ה"כוח", שמאפשר לשולטים בו לבצע מעשים על-טבעיים (כגון טלקינזיס) ולגלות זמישות על-אנושית.

הסרט הראשון בסדרה, שבמקור נקרא "מלחמת הכוכבים" ולימים נקרא "מלחמת הכוכבים - פרק 4: תקווה חדשה", יצא בשנת 1977. סרט זה תוכנן מראש כחלק מטרילוגיית סרטים (הטרילוגיה המקורית) כאשר כוונתו של ג'ורג' לוקאס כבר באותו מועד הייתה להפיק בהמשך טרילוגיה מקדימה וטרילוגיית המשך. כוונה זו אכן הוגשמה כאשר בסדרה כולה יצאו תשעה סרטים, האחרון שבהם בשנת 2019 ושני סרטי ספין אוף בשנים 2016 ו-2018.

בסדרת הסרטים כיכבו אנסמבל של שחקנים כדוגמת מארק המיל, האריסון פורד, קארי פישר, אלק גינס ופרנק אוז (בטרילוגיה המקורית), היידן כריסטנסן, נטלי פורטמן, יואן מקגרגור, ליאם ניסן, כריסטופר לי וסמואל ל. ג'קסון (בטרילוגיה המקדימה) ודייזי רידלי, ג'ון בויגה, אדם דרייבר ואוסקר אייזק יחד עם חלק מכוכבי הטרילוגיה המקורית (בטרילוגיית ההמשך). טרילוגיית ההמשך (פרקים 7–9 בסדרה) הופקה לאחר רכישת לוקאס פילם על ידי דיסני.

סדרת הסרטים זכתה למספר פרודיות, לרבות הסרטים "שיגעון בחלל" ו"אוסטין פאוורס: המרגל שתקע אותי" וסדרת המשחקים "פלישת התרנגולות". מלחמת הכוכבים נחשבת לאחת מסדרות הסרטים המצליחות בעולם ופופולרית עד היום בקרב מעריצים רבים. הזיכיון מדורג במקום השני ברשימת הזיכיונות שוברי הקופות הגדולים בכל הזמנים, אחרי היקום הקולנועי של מארוול, זיכיון נוסף של דיסני.

## היסטוריה
### הטרילוגיה המקורית
הטרילוגיה המקורית (פרקים 4, 5 ו-6 שיצאו בשנים 1977, 1980, 1983) מגוללת את סיפורם של לוק סקייווקר, הנסיכה ליאה, האן סולו, צ'ובאקה, וזוג הדרואידים R2D2 ו-C3PO, ואת מלחמתם באימפריה הגלקטית המרושעת שבראשה עומדים הקיסר פלפטין ודארת' ויידר. סרטים אלו היו פורצי דרך באפקטים המיוחדים שלהם וזכו להצלחה עצומה.

### הטרילוגיה המקדימה - הפריקוולים
הטרילוגיה המקדימה (פרקים 1, 2 ו-3 שיצאו בשנים 1999, 2002, 2005) מספרת את סיפורו של אנאקין סקייווקר והפיכתו לאביר ג'דיי ולאחר מכן ללורד הסית' דארת' ויידר במקביל לעלייתו לשלטון של לורד הסית' התככן פלפטין והפיכת הרפובליקה הישנה לאימפריה הגלקטית הטוטליטרית.

### טרילוגיית ההמשך וסרטים נוספים (אולפני דיסני)
במרץ 2013, רכשו אולפני חברת וולט דיסני את לוקאס פילם ואת הזכויות על זיכיון "מלחמת הכוכבים", תמורת כ-4 מיליארד דולר. עם הרכישה, הכריזו בדיסני על כוונה להחיות ולהרחיב את עולם מלחמת הכוכבים בקולנוע (אם כי הכריזו גם, שכל דבר שקרה בקומיקסים, בספרים ובמשחקים, שמספר משהו שאמור להיות חלק מהיקום של מלחמת הכוכבים נקרא אגדות [Legends] והוא לא באמת קרה בציר הזמן של מלחמת הכוכבים, ורק מה שקרה בסרטים ובסדרות נחשבים כאילו קרו באמת ונקראים רשמיים [Canon]). בשלב ראשון, הופקה הטרילוגיה החדשה (פרקים 7, 8 ו-9 שיצאו בשנים 2015, 2017, 2019), כשגם סרטים בודדים על דמויות מפתח נשקלו. ג'יי ג'יי אברהמס, שביים בהצלחה גרסה מחודשת למסע בין-כוכבים, נבחר לביים את הסרט הראשון בטרילוגיה החדשה. בדומה לפער הזמן בין הטרילוגיה המקדימה לטרילוגיה המקורית, גם בין הטרילוגיה המקורית לטרילוגיית ההמשך חלפו כמה עשרות שנים והסיפור מתמקד בצאצאיהם של גיבורי הטרילוגיה המקורית – לוק סקייווקר, ליאה אורגנה והאן סולו. שלושת השחקנים שגילמו אותם – מארק המיל, קארי פישר והאריסון פורד, שבו לתפקידם, 32 שנה מאז גילמו אותם לאחרונה בפרק 6 של הסדרה.

הפרק השביעי – "הכוח מתעורר" – יצא לאקרנים ב-18 בדצמבר 2015. הסרט הופק על ידי אולפני דיסני בבימויו של אברהמס ובהשתתפותו של ג'ורג' לוקאס כיועץ יצירתי. הפרק השמיני, "אחרוני הג'דיי", יצא ב-15 בדצמבר 2017, והתשיעי, "עלייתו של סקייווקר", יצא ב-20 בדצמבר 2019.

בנוסף, הופקו גם סרטי אנתולוגיה. הראשון, רוג אחת: סיפור מלחמת הכוכבים המתרחש מעט לפני ההתרחשויות בפרק 4 בסדרה, יצא ב-16 בדצמבר 2016 והשני, סולו: סיפור מלחמת הכוכבים המתרחש כעשר שנים לפני פרק 4 בסדרה, יצא ב-25 במאי 2018.

בשנת 2024, פורסם כי נמצאת בפיתוח טרילוגיה נוספת המתרחשת לאחר סיומו של הסרט התשיעי בסדרה "עלייתו של סקייווקר", טרילוגיה שתיכתב ותופק על ידי סיימון קינברג, היוצר של סדרת הסרטים "אקס-מן".

## סרטי "מלחמת הכוכבים"

### יציאת הסרטים לאקרנים בישראל
בישראל הסרטים יצאו בתאריכים הבאים: 8 ביולי 1999 (1), 17 במאי 2002 (2), 19 במאי 2005 (3, בו-זמנית עם בכורה עולמית), 21 בינואר 1978 (4), 28 ביוני 1980 (5), 8 ביולי 1983 (6), 17 בדצמבר 2015 (7), 15 בדצמבר 2016 (רוג אחת), 13 בדצמבר 2017 (8), 24 במאי 2018 (סולו), 18 בדצמבר 2019 (9).

## מאפיינים אמנותיים
### אפקטים
[ממוזער|400px|[חרב אור היא נשק בדיוני ואחד מהאייקונים הידועים ביותר של "מלחמת הכוכבים".]]
שמם של הסרטים המקוריים הלך לפניהם בזכות האפקטים המרשימים לזמנם, שהופקו על ידי "אינדסטריאל לייט אנד מג'יק", חברת הבת של לוקאס פילם. בסוף שנות ה-70 של המאה ה-20 לא היה עדיין נהוג השימוש במחשב כדי ליצור אנימציה ממוחשבת. האפקטים המיוחדים בוצעו באמצעים מכניים, כגון שימוש במנופים, כבלים וגלגלות, וכן שימוש נרחב בדגמים מוקטנים (בעיקר של חלליות הקרב). אפקטים נוספים נוצרו על ידי טיפול בסרט עצמו, באמצעות גזירה והדבקה של פריימים ותמונות שונות. אחד האפקטים הידועים ביותר הוא חרב האור – כלי נשק בדיוני שהפך למזוהה ביותר עם מלחמת הכוכבים.

לרגל חגיגות ה-20, בשנת 1997, יצאו הסרטים המקוריים בגרסאות מחודשות, כאשר הסרט המקורי טופל ושוקם באמצעים דיגיטליים מתקדמים. בנוסף, נוספו לסרטים סצנות חדשות שכללו אנימציית CGI וכן סצנות שתוקנו באמצעים אלה (למשל: בסרט הראשון, ג'אבה ההאט היה אדם המאיים על האן סולו ליד המילניום פלקון, אך סצנה זו הורדה בעריכה. בגרסה המחודשת הסצנה נכנסה לסרט והאיש הוחלף באנימציה ממוחשבת של ג'אבה בדמות התולעת/חשופית הענקית המוכרת מ"שובו של הג'דיי"). הסרטים המקוריים נערכו עוד פעמיים, בשנת 2004 וב-2011 בשביל מהדורות ה-DVD והבלו ריי, בהתאמה.

הטרילוגיה החדשה עושה שימוש רב ביותר באנימציית CGI, בין השאר כדי לברוא את רוב העולמות האקזוטיים המתוארים בסרט וכדי להציג קרבות מרובי משתתפים בין רובוטים לגזעי חייזרים שונים.

### כתוביות הפתיחה
כל אחד מתשעת הסרטים מתחיל בפתיחה זהה. ראשית, המשפט "לפני זמן רב, בגלקסיה רחוקה, רחוקה..." (A long time ago in a galaxy far, far away) מופיע, ואחריו מופיע לוגו הסאגה עצמה, **מלחמת הכוכבים**, על רקע חלל שחור זרוע כוכבים. לאחר מכן, המצלמה מתרחקת, וחושפת את מספר הסרט, שמו, וכתוביות המתארות את התרחשות העניינים לפני התחלת הסרט. הכתוביות מורצות כמו מגילה ארוכה שנפרסת לחלל. כתוביות אלו הן מחווה לסדרת סרטי "פלאש גורדון" משנות 1930 ו-1940, עליהם יוצר "מלחמת הכוכבים", **[[ג'ורג' לוקאס]]** גדל כילד. בגרסות הסרט המוצגות בגרסת 'מסך רחב' (Widescreen), כל שורת כתוביות מופיעה בשלמותה החל מתחתית המסך. בגרסת ה'מסך מלא' (Full screen), הצדדים של כל שורה נראים רק לאחר שהשורה הגיעה לאמצע המסך. בכל תשעת הסרטים, את הכתוביות מלווה המנגינה המוכרת והמזוהה עם סדרת הסרטים, אשר הולחנה על ידי ג'ון ויליאמס.

## עולם מלחמת הכוכבים
עלילת מלחמת הכוכבים מתרחשת בגלקסיה רחוקה מאוד, בה יש מגוון רב של חייזרים תבוניים, כולל בני אדם. הטכנולוגיה של רוב התרבויות בגלקסיה זו מתקדמת ביותר וכוללת בין השאר את היכולת לנוע ב-"על-מרחב" ובכך לעקוף בפועל את מגבלת מהירות האור ולגמוע מרחקים עצומים בפרקי זמן קצרים. בגלקסיה זו ישנו כוח מיסטי מסתורי, שנקרא בשם "הכוח" (באנגלית: **The Force**) המאפשר לשולטים בו יכולות מיוחדות כגון מודעות גדולה, ראיית העתיד, אינסטינקטים מוגברים, טלקינזיס וטלפתיה. בגלקסיה זו נוסדו שני מסדרים אויבים המנצלים את הכוח ונלחמים ביניהם: מסדר הג'דיי הטוב שדוגל בזרימה פסיבית עם ה"כוח" ושמירה על הסדר והאיזון, ומסדר הסית' הרשע המנצל את הצד האפל של "הכוח" לצורך השגת עוצמה אישית.

### הקאנון
הקאנון של מלחמת הכוכבים הוא העולם, ההיסטוריה והסיפורים של הזיכיון שזכו למעמד רשמי של קאנון ספרותי ומתארים את ההיסטוריה והעלילה הרשמית של העולם, וזהו התיאור הקובע (בניגוד לסיפורים לא-קאנוניים שלא משפיעים על העולם הרשמי והקובע של הזיכיון).

העלילה הקאנונית מוצגת בסרטי מלחמת הכוכבים ובסדרות הטלוויזיה המצוירות "מלחמת הכוכבים: מלחמת המשובטים", "מלחמת הכוכבים: המורדים" ו"מלחמת הכוכבים: באד באצ'". כמו כן, ב-2019 יצאה סדרת לייב אקשן ראשונה של מלחמת הכוכבים, "המנדלוריאן", וב-2021 יצאה עוד סדרת לייב אקשן, "הספר של בובה פט". ב-2022 יצאה הסדרה "אובי ואן קנובי" וב-2023 הסדרה "אסוקה". עם רכישתה של חברת מארוול קומיקס בידי דיסני הוציאה החברה ספרי קומיקס של מלחמת הכוכבים שנחשבים גם הם לקאנון.

### היקום המורחב
בעבר נכתבו ספרים וספרי קומיקס המתארים את עולם מלחמת הכוכבים מחוץ לסרטי הטרילוגיה המקורית. סיפורים אלה כללו את מה שקורה אחרי נפילת האימפריה בסרט השישי ואת קורותיהם של לוק, ליאה, האן סולו וחבריהם במאמצם לבסס את הרפובליקה החדשה. כל התוכן העלילתי בסיפורים אלה נקרא "היקום המורחב" של מלחמת הכוכבים, או בקיצור EU, ראשי תיבות של Expanded Universe.

בעקבות רכישת זיכיון מלחמת הכוכבים ולוקאס פילם על ידי חברת וולט דיסני ב-2013 וההחלטה להפיק טרילוגיה נוספת של מלחמת הכוכבים, שתתאר את השתלשלות האירועים אחרי "מלחמת הכוכבים - פרק 6: שובו של הג'דיי" בוטל המעמד הקאנוני של סיפורי "היקום המורחב" ומעתה סיפורים אלה נקראים "אגדות מלחמת הכוכבים". העלילה הקאנונית נכתבה מחדש ומוצגת בפרקים 7–9 של הטרילוגיה החדשה (סרטי קולנוע באורך מלא).

## עלילת הסרטים
**הערה:** לוקאס צילם קודם את פרקים 4, 5 ו־6 ורק כעבור 16 שנים צילם את פרקים 1, 2 ו־3. עלילת הסרטים תתואר לפי סדר כרונולוגי פנימי ולא לפי סדר הפקת הסרטים.

ממוזער|100px|חרב אור ירוקה אשר משמשת נשק לאבירי מסדר הג'דיי

"לפני זמן רב מאוד, בגלקסיה רחוקה רחוקה" (...A Long time ago, In a galaxy, far far away) בני אדם ומיני חייזרים שונים הקימו רפובליקה משגשגת השומרת על הסדר באמצעות מסדר קטן של אבירי ג'דיי (Jedi). אבירי הג'דיי האמיצים הם לוחמים המקדישים את חייהם להגנה על הטוב והצדק, ומלבד כישורי הלחימה הקטלניים שלהם הם ניחנים בסגולות מיסטיות וכוחות מיוחדים, שמקורן הוא ה-"כוח" (The Force) – מעין מאגר אנרגיה מיסטי שמקיף את כל היקום ומאפשר בו חיים. אבירי הג'דיי לומדים לתעל את ה"כוח" למלחמה ברוע ולהגנה על הטוב. בין יכולותיהם הבולטות הם טלקינזיס (הזזת חפצים מרחוק), שליטה במוחם של פשוטי השכל, ראיית העתיד ורפלקסים מוגברים – הכוללים ניתורים מוגברים. הנשק המועדף עליהם הוא חרב אור (Lightsaber), שבה הלהב הוא קרן אנרגיה המופקת מגבישים מיסטיים. אויביהם המסורתיים של הג'דיי הם מסדר הסית' שחותר תחת הרפובליקה. הסית' מונעים על ידי הצד האפל של הכוח (The Dark Side of the Force) – שהוא המשעול המהיר והקל יותר אל הכוח. לסית' יכולות הדומות לאבירי הג'דיי. בתקופת הרפובליקה הישנה, אבירי הג'דיי האמינו שהסית' הובסו ונעלמו מהעולם.

הטרילוגיה המקדימה מספרת את הרפתקאותיו של אנאקין סקייווקר ועל עליית האימפריה הגלקטית המרושעת ושקיעתה של הרפובליקה הישנה. אנאקין הוא ג'דיי צעיר שהתגלה על ידי קווי-גון ג'ין ואובי ואן קנובי כאשר היו במשימת הגנה על חייה של המלכה פדמה אמידלה מכוכב נאבו. אנאקין התגלה במפתיע כעילוי וכאחד שהכוח חזק מאוד עמו וייתכן שהוא אפילו נוצר על ידי הכוח. במהלך הרפתקאותיהם הם פוגשים את הסית' דארת' מול והרוזן דוּקוּ (דארת' טיראנוס). הם לא יודעים שאדון הסית' דארת' סידיוס הוא בעצם הסנאטור פלפטין שבוחש בפוליטיקה הבין-כוכבית ובעזרת מלחמת המשובטים שהוא מארגן צובר יותר ויותר כוח עד שלבסוף הוא מחליף את הרפובליקה בקיסרות תחת שליטתו. למרות הסתייגותו של בכיר אבירי הג'דיי יודה, אובי ואן קנובי מחליט לאמן את אנאקין כאביר ג'דיי. אנאקין מתאהב בסנאטורית פאדמה אמידאלה בניגוד לחוקי המסדר שמורים על איסור יחסים, הם מתחתנים בסתר והיא מולידה לו תאומים: לוק סקייווקר וליאה אורגנה. אך אנאקין שלא הצליח להיפטר מפחדיו במשך כל חייו וחושש לחייה של אשתו נכנע לפיתויו של דארת' סידיוס להבטחותיו שכוחות הסית' יוכלו להציל את פאדמה ולזעמו שלו, ובסופו של דבר (פרק III) פונה לצד האפל ונהיה לחניכו הצמוד של פלפטין, אשר מעניק לאנאקין את השם דארת' ויידר (Darth Vader). לאחר קרב עם מורהו, אובי ואן קנובי, בכוכב הגעשי מוסטאפאר נפצע אנאקין קשות, מאבד יד ושתי רגליים, נשרף בכל גופו ומבלה את שארית חייו כשאת כל גופו מכסים שריון גוף שחור וקסדה מלאה בעלי מערכת הנשמה ותותבים ביוניים (שנים אחר כך אובי ואן אומר עליו שהוא הפך ליותר מכונה מבן-אדם). ויידר נהפך ליד ימינו של הקיסר פלפטין וללוחם אכזרי ומטיל מורא שצד את אבירי הג'דיי עד להכחדה כמעט מוחלטת שלהם.

שלושת הסרטים המקוריים מספרים על הרפתקאותיו של לוק סקייווקר, נער הגדל בכוכב הנידח טאטואין. בעקבות פגישה עם שני רובוטים, R2-D2 ו-C-3PO, שנמלטו מספינת מורדים שלכדה האימפריה המרושעת, הוא פוגש את אובי ואן קנובי, שהזדקן לא מעט, שהיה הג'דיי מאסטר שלימד את אנאקין (דארת' ויידר) להיות ג'דיי, וזה מגלה ללוק כי הוא צאצא לאביר ג'דיי, משומרי הסדר ברפובליקה הישנה לפני שקיעתה, המסוגלים לשלוט באנרגיה שנקראת "הכוח". לוק מחליט ללכת בעקבות אביו ולמרוד באימפריה, ששולטים בה הקיסר דארת' סידיוס ודארת' ויידר האכזרי. בסרט הרביעי לוק משמיד את כוכב המוות הראשון ונהפך לחבר בברית המורדים. בסופו של דבר, לוק וחבריו בברית המורדים מצליחים לפורר את האימפריה.
בסרט החמישי לוק מגלה, לתדהמתו, שדארת' ויידר הוא לא אחר מאשר אביו, אנאקין סקייווקר. במהלך הסרט השישי לוק סקייווקר (אביר הג'דיי האחרון), דארת' ויידר והקיסר סידיוס (אדון הסית') מתעמתים עימות אחרון על סיפונו של כוכב המוות השני.

בטרילוגיה החדשה מסופרת השתלשלות האירועים לאחר נפילת האימפריה. את מקום האימפריה תופס המסדר הראשון בעוד שלוק סקייווקר וליאה סולו מתקשים להקים מחדש ולבסס את מסדר הג'דיי והרפובליקה החדשה. במהלך ביסוסו של המסדר, בנם של ליאה והאן, בן, מגלה נטייה לצד האפל של הכוח, ולוק, שהיה גם המורה שלו, ניסה להרוג אותו. משנכשל, לוק הגלה את עצמו לכוכב אהק-טו. 30 שנה אחרי הטרילוגיה המקורית, המסדר הראשון הופך לגוף הדומיננטי בגלקסיה, ומובל על ידי גנרל סנוק ועל ידי בן סולו, שנתן לעצמו את השם קיילו רן. מנגד צבא מורדים, המובל על ידי ליאה, מקבל כוחות חדשים, ובהם ריי, נערה בודדה מכוכב הלכת ג'אקו המגלה רגישות לכוח, ופין, לוחם סער שערק מצבא המסדר הראשון. במהלך הטרילוגיה, ריי מוצאת את לוק ומשכנעת אותו לחזור להילחם (כתוצאה מכך הוא גם מת), ומגלה שהיא נכדתו של דארת' סידיוס. סידיוס עצמו הכין לו גופים חדשים שיוכלו להכיל אותו אם ימות. עם זאת, ריי ובן, שהחליף צד פעם נוספת, מביסים אותו, אך רק לאחר שבן נהרג. ריי מחליטה שבעולם אין מקום לטוב ולרע מוחלטים, ושיש לפעול מאיזון בין השניים. לכן היא מחליטה לפרק את מסדר הג'דיי ומאמצת את השם ריי סקייווקר.

### פרק ראשון: אימת הפנטום (1999)

בפרק זה מתחילה הסאגה. בשנת 32 BBY, זוג אבירי ג'דיי, קווי-גון ג'ין ותלמידו אובי ואן קנובי, יוצאים למשימה סודית בכוכב הלכת נאבו – שם עליהם לפתור סכסוך בין הכוכב נאבו לפדרציית הסחר שהטילה עליו מצור (בסכסוך מעורב לורד סית' בשם דארת' סידיוס). במהלך מסע הבריחה מהכוכב נאבו, נאלצת החללית שלהם לנחות על כוכב חולי ומדברי בשם טאטואין. בטאטואין הם פוגשים בילד קטן וכשרוני בשם אנאקין סקייווקר, שהוא ואמו נמכרו לעבדות. אנאקין נחשב למהנדס מוכשר (כבר בגיל 9 הוא הרכיב את C-3PO) וטייס מצטיין. קווי-גון בודק את אנאקין ומוצא שהכוח חזק בו מעל ומעבר לכל דבר שאי פעם ראה. אי לכך, הוא מחליט לאמצו ולאמנו להיות אביר ג'דיי תוך אמונה שאנאקין הוא "הנבחר" שיביא לאיזון בכוח לפי דבר הנבואה העתיקה. בקוראסאנט, מספר קווי-גון למועצת הג'דיי על התוקף המסתורי שנלחם בהם בטטואין. כיוון שהם שולטים בכוח, הג'דיי חוששים שמדובר באביר סית', לוחם של מסדר שהוצא מחוץ לחוק ולכאורה הושמד, העוסק בצד האפל של הכוח. קווי-גון מספר למועצה על אנאקין ומבקש רשות לאמנו. מועצת הג'דיי מסרבת בטענה שהילד מבוגר מידי בשביל להתחיל באימונים וכן כיוון שיודה, ראש מועצת הג'דיי והמאסטר החכם מכולם, חש בו ענן של פחד.

אובי ואן, קווי-גון, המלכה אמידלה ואנאקין הקטן יוצאים לנאבו על מנת לשחררו משלטון פדרציית הסחר ולשם כך כורתים ברית עם בני ה-Gungan המקומיים. בקרב הגדול שמתפתח, דארת' מול (אביר סית' מאיים) הורג את קווי-גון ומחוסל בידי אובי ואן בזמן שאנאקין מציל את היום ומשמיד את תחנת החלל של פדרציית הסחר. אחרי הקרב, אובי ואן מוכתר לדרגת "אביר ג'דיי" ומעלה את בקשתו האחרונה של מורו (לאמן את אנאקין) בפני יודה. בהסתייגות רבה וחוסר רצון, יודה מאשר לאובי ואן לאמן את אנאקין. מאחר שיש תמיד שני סית' – מורה ותלמיד – חושדים במועצת הג'דיי שיש עוד סית' שמסתתר היכן שהוא. בינתיים, תושבי נאבו חוגגים את ניצחונם עם פיוס היסטורי בין בני האדם ל-Gungans.

### פרק שני: מתקפת המשובטים (2002)

בין הפרק הראשון לפרק השני ישנו הפרש של כ-10 שנים אשר במהלכן אנאקין סקייווקר גדל והפך לפאדוואן (ג׳דיי מתלמד) תחת הדרכתו של אובי ואן קנובי, המלכה פדמה אמידלה סיימה את הקדנציה שלה כמלכה והפכה לחברה בסנאט וג'אר ג'אר בינקס הפך לגנרל של צבא עמו.

פדרציית הסחר מצטרפת לארגון גדול בו חברות מספר רב של מערכות כוכבים אשר התבדלו מהרפובליקה, ואשר מתחזק צבא דרואידים גדול. ארגון זה, המכונה קונפדרציית המערכות העצמאיות (או כפי השם שניתן לו על ידי הרפובליקה, ארגון הבדלנים), מכריז על מרד כנגד הרפובליקה ומתחיל בניסיונות התנקשות בסנאטורים. בעוד אובי ואן נשלח לרדוף אחר אחד המתנקשים, אשר ניסה לרצוח את הסנאטורית פדמה אמידלה, אנאקין מקבל תפקיד לא קרבי – עליו לנסוע עם פדמה לכוכב הבית שלה בנאבו ולשמש כשומר ראשה עקב מספר ניסיונות שנעשו להתנקש בה. בזמן שאנאקין שומר על פדמה הוא חושף בפניה את אהבתו לה. פדמה דוחה את חיזוריו בטענה שהזיווג ביניהם איננו אפשרי: הוא שייך לג'דיי ובעד שלטון יחיד, וטובח בשבט נוודי חול כנקמה על כך ששבו והרגו את אמו.

בינתיים, מרדפו של אובי ואן אחרי המתנקש מוביל אותו לחשיפת קנוניה הכוללת הזמנה מסתורית של צבא משובטים, שעומדת להיות מסופקת בדיוק כאשר ברית הבדלנים מתארגנת בג'נוסיס לתקוף את הרפובליקה. אנאקין ופדמה מגיעים לג'נוסיס לנסות לחלץ את אובי ואן, אך נופלים גם הם בשבי. לבסוף, הם מחלצים את עצמם בעזרת אבירי הג'דיי בראשות מייס וינדו וצבא המשובטים בפיקודו של יודה. ניסיון החילוץ מתפתח לקרב גדול בין צבא הרפובליקה לברית הבדלנים. אנאקין ואובי ואן נלחמים ברוזן דוקו, אביר ג'דיי לשעבר, ולמדים על קיומו של לורד סית' בסנאט. במהלך הקרב אנאקין מאבד את ידו, ומחולץ על ידי יודה.

אחרי שברח, מתקשר דוקו לדארת' סידיוס ואומר לו שהמלחמה התחילה – כמתוכנן. אובי ואן מספר למועצת הג'דיי את מה שדוקו אמר לו: שדארת' סידיוס שולט בסנאט. יודה מהסס להאמין לכך אך מאחר שהצד האפל מערפל את הכול, הוא ומייס וינדו מסכימים שיש לשמור על חשדנות בריאה ולעקוב מקרוב אחרי התנהלות הסנאט.

בסצנת הסיום של הסרט רואים את הקנצלר פלפטין, הסנאטור בייל אורגנה ואת נאמני הרפובליקה צופים בצבא המשובטים עולים על ספינות חלל (שנראות כמו אב טיפוס של משחתות כוכבים) כדי להילחם בבדלנים. בכוכב נאבו אנאקין ופדמה מתחתנים למרות איסור הקוד של אבירי הג'דיי. שניהם מחליטים לשמור דבר זה בסוד ורק זוג הדרואידים R2-D2 ו-C-3PO עדים לחתונתם.

### מלחמת הכוכבים: מלחמת המשובטים (2008)

סרט ההנפשה המלא הראשון בזיכיון כאשר עלילתו מתרחשת בין הסרטים "פרק 2: מתקפת המשובטים" ו"פרק 3: נקמת הסית''", בתחילת מלחמת המשובטים. בסרט, הרוזן דוקו מתכנן מזימה להסב את ג'אבה נגד הרפובליקה הגלקטית על ידי הפללה של הג'דיי לחטיפת בנו. בעוד שאנאקין סקייווקר והחניכה החדשה שלו, אסוקה טאנו, מנסים למסור את הילד בחזרה לאביו, אובי ואן קנובי ופדמה אמידלה מובילים חקירות נפרדות כדי לחשוף את מזימתו של דוקו. הסרט מהווה הקדמה לסדרת הטלוויזיה בעלת אותו השם (מלחמת הכוכבים: מלחמת המשובטים).

### פרק שלישי: נקמת הסית' (2005)

הסרט נפתח בקרב ענק מעל קורוסנט בין הרפובליקה לצבא הבדלנים בפיקודו של גנרל גרייווס וצבא הדרואידים (רובוטים) שלו. אנאקין ואובי ואן נשלחים לחלץ את הקאנצלר פלפטין שנחטף בידי הסית' הרוזן דוקו (דארת' טיראנוס). אנאקין מצליח להביס את דוקו בקרב חרבות-אור ולפקודת פלפטין הורג אותו, למרות הסתייגות מסדר הג'דיי מהריגת שבוי לא חמוש.

הסנאטורית פאדמה אמידאלה, אשתו של אנאקין סקייווקר, בהריון. לאנאקין יש סיוטים דומים לאלו שהיו לו עם אמו על מותה, כאשר הפעם הם על כך שאשתו מתה בלידה. פלפטין מרעיף שבחים וכיבודים על אנאקין לעומת מועצת הג'דיי שחושדת בו ומתנכרת אליו. חברי מועצת הג'דיי הטילו עליו משימה: לרגל אחרי הנשיא פלפטין. הנשיא פלפטין מספר לאנאקין שהצד האפל של "הכוח" יכול למנוע מאנשים למות ורומז לו שרק אם יצטרף לצד האפל יוכל להציל את פדמה. אנאקין מסתייג מהנשיא, שולף את החרב ומאיים להורגו, אך בעקבות התקרית עם הרוזן דוקו מחליט להסגירו למועצת הג'דיי.

לאחר שאובי ואן קנובי מצליח לאתר את מנהיג הבדלנים שנותר, גנרל גרייווס, ולהביס אותו בקרב, אוזלות הסיבות לקיומה של שעת החירום ולסמכויות העודפות שלקח הקאנצלר פלפטין על עצמו. מאסטר מייס וינדו, בכיר חברי המועצה אחרי יודה שיצא למשימה בקאשיק (כוכב הווקים), יוצא לעצור את הקנצלר שהופך אותו עורו ומנסה לחסל את הג'דיי, ואחרי קרב עמו הוא מחליט להורגו. אנאקין, שמתפרץ לזירת הקרב והושפע ממה שקרה עם דוקו, מונע זאת ממנו והקנצלר הורג את מייס וינדו על ידי כוחות הסית'. במהלך הקרב נפצע הקאנצלר קשות ופניו מושחתות.

מזועזע ממה שעשה ומשוכנע שעל מעשיו אין כפרה ודרך חזרה, מחליט אנאקין לפנות לצד האפל של הכוח במטרה להשיג את היכולת להציל את אשתו מהמוות הצפוי לה. הוא מקבל את מרותו של פלפטין בצורה מוחלטת ואת שם הסית' "דארת' ויידר".

אחרי שהמיר את אנאקין, פלפטין מפעיל את מזימתו להשמיד את מסדר אבירי הג'דיי. הוא נואם בפני הסנאט ומספר להם על קנוניה של מועצת הג'דיי להשתלט על הרפובליקה ומקבל ממנו אישור להשמידם בשם קוד 66 (המשובטים מתוכנתים שברגע שאומרים את הקוד הם נהפכים להיות רעים וכך היה) צבאות הרפובליקה בוגדים בכל אבירי הג'דיי ומחסלים אותם זה אחר זה. אנאקין עצמו יוצא למקדש הג'דיי וטובח בכל החניכים הצעירים. אחרי כן אנאקין נשלח לכוכב הלבה הגעשי של מוסטאפר לטבוח את ראשי הבדלנים. למעט יודה, אובי ואן קנובי והסנאטור הנאמן בייל אורגנה, אף אחד לא שורד. יודה מחליט לשלוח את אובי ואן קנובי להרוג את אנאקין סקייווקר, כשהוא עצמו מנסה להתעמת עם פלפטין, אך לא מצליח להביס אותו ונאלץ להימלט לגלות.

אובי ואן מתגנב לספינה של פדמה, שטסה לכוכב הגעש מוסטאפר מרוב דאגה לאנאקין. אנאקין מנסה לפתות אותה לעבור לצד האפל אך היא דוחה אותו. כאשר הוא רואה את אובי ואן הוא בטוח שהיא בגדה בו וכמעט חונק אותה למוות מרוב זעם. אובי ואן ואנאקין פורצים בדו-קרב חרבות-אור שבסיומו אנאקין מאבד את שתי רגליו ואת ידו השמאלית, ובנוסף לכך גופו מתקרב מדי ללבה והוא עולה בלהבות. פלפטין, שבינתיים הכריז על עצמו כקיסר והפך את הרפובליקה לאימפריה, מגלה זאת ובא להציל אותו. הוא מכין לאנאקין חליפה ביונית וקסדה עם מכשירי הנשמה המאפשרים לו להישאר בחיים.

כאשר ויידר שואל לשלומה של פאדמה, הקיסר מספר לו שהוא "כנראה הרג את אשתו מרוב זעם", כאשר הוא מתייחס לניסיון החניקה כאשר אנאקין חשב שהיא הביאה את אובי ואן. למעשה, אנאקין כמעט הרג אותה אך היא נשארה בחיים ומתה זמן קצר לאחר הלידה מתוך חוסר רצון לחיות, מילותיה האחרונות היו "יש עדיין הרבה טוב באנאקין". היא ילדה תאומים. לאחד מהם נתנה את השם לוק, והוא נשלח לקרובי משפחתו, איכרים בטאטואין, ולשנייה קראה ליאה, והיא נמסרה למשפחתו של הסנאטור בייל אורגנה. אובי ואן נשלח להשגיח מרחוק על הילד בשעה שיודה יוצא לגלות בתקווה שאולי בנו של סקייווקר יצליח לעשות את מה שאובי ואן ניסה לעשות אך כשל בו.

### סולו: סיפור מלחמת הכוכבים (2018)

זהו הסרט השני בסדרת האנתולוגיה של מלחמת הכוכבים, אחרי "רוג אחת: סיפור מלחמת הכוכבים", וכמוהו אינו מהווה חלק מסדרת הסרטים כי אם סרט ספין אוף המתמקד בסיפור המקור של האן סולו. עלילת הסרט מתרחשת כעשור לפני אירועי "תקווה חדשה" ומגולל את הרפתקאותיהם המוקדמות של האן סולו וצ'ובאקה, שמצטרפים לכנופיית גנבים ופוגשים את לאנדו קלריסיאן הצעיר.

### רוג אחת: סיפור מלחמת הכוכבים (2016)

זהו הסרט הראשון בסדרת האנתולוגיה של מלחמת הכוכבים ואינו מהווה חלק מסדרת הסרטים כי אם סרט ספין אוף. עלילת הסרט מתרחשת מיד לפני "פרק 4: תקווה חדשה" ומספר איך המורדים השיגו את התוכניות של כוכב המוות בסרט הבא.

### פרק רביעי: תקווה חדשה (1977)

הנסיכה ליאה (קארי פישר), ממנהיגות ברית המורדים, נלכדת על ידי האימפריה הגלקטית המרושעת. בידי הנסיכה תוכניות המפרטות כיצד ניתן להרוס את הנשק האולטימטיבי של האימפריה: כוכב המוות – תחנת חלל המסוגלת להשמיד כוכב לכת שלם. לפני שליאה נלכדת בידי דארת' ויידר היא מחביאה את התוכניות בדרואידים והם נמלטים אל הכוכב טטואין. שם הם מגיעים לידיו של לוק סקייווקר (מארק המיל), נער חווה שאינו מודע למוצאו האמיתי לאחר שנתפסים ונמכרים על ידי סוחרים עם לבוש חום בשם יבה לוק מגלה את קריאת ההצלה של הנסיכה אשר הוטמעו ב-R2-D2 ושם שומע את השם אובי ואן קנובי. לוק מנסה להחזיר את הרובוטים לבן קנובי (אלק גינס), זקן מתבודד שחי בטטואין ומגלה שהוא היה אובי ואן, אביר ג'דיי של הרפובליקה וחבר של אביו של לוק, אנאקין סקייווקר, שהיה אביר ג'דיי גם הוא. בעקבות מותם של הוריו המאמצים בידי חיילי האימפריה, אשר יצאו לאתר את התוכניות הסודיות שהוטמעו ב-R2-D2, יוצא לוק עם אובי ואן וטייס מבריח בשם האן סולו (האריסון פורד) להציל את הנסיכה ליאה (קארי פישר) מכוכב המוות. במהלך משימת ההצלה נלחם אובי ואן בדארת' ויידר ונהרג בקרב אך הוא מספיק ללמד את לוק מעט אודות ה"כוח". כאשר כוכב המוות מגיע להשמיד את בסיס המורדים, לוק משתמש ב"כוח" על מנת לדייק ביריות טיליו מחללית הקרב שלו אל נקודת החולשה שאותרה בתוכניות שליאה גנבה. אירוע זה ידוע כ"הקרב בכוכב יאבין" ומשמש כבסיס לתארוך האירועים ביקום מלחמת הכוכבים. אף על פי שכוכב המוות הושמד, דארת' ויידר – מצליח להימלט, ובעקבות מותו של מנהיג הצי האימפריאלי, גראנד מוף טארקין, אף מגדיל את סמכותו בקרב חיילי האימפריה כנציגו האישי והישיר של הקיסר עצמו במאבק כנגד המורדים.

### פרק חמישי: האימפריה מכה שנית (1980)

הסרט מתחיל בכוכב הות' לאחר שלוק והאן סולו הצטרפו לברית המורדים ולאחר מכן לוק נלכד על ידי מפלצת דמוית יטי אך בעזרת הכוח וחרב האור הוא מצליח לברוח בשעה שהאימפריה – הזועמת על הרס כוכב המוות – רודפת אחרי המורדים בכל הגלקסיה. דארת' ויידר מאתר את בסיס המורדים בכוכב הקרח הוֹת' ומשגר התקפה קטלנית – הכוללת הלכני AT-AT כבדים – המאלצת את המורדים להתפזר ולהימלט.

לוק סקייווקר בורח ב-X-Wing אל הכוכב דֶּגוֹבׇּה, ביתו של הג'דיי-מאסטר יודה, לאחר שרוחו של אובי ואן קנובי אמרה לו שעליו ללכת לשם. בדגובה הוא אמור להשלים את אימונו ולהפוך לאביר ג'דיי. יודה מתחיל לאמן את לוק בדרכי הכוח.

בינתיים, האן סולו וליאה בורחים ביחד ב"מילניום פלקון" ומפתחים רומן תוך כדי שהם בורחים מציידי האימפריה. הם בורחים לעיר העננים של בספין לאחר שנלכדו בתוך מערה על אסטרואיד שמתבררת כפה של מפלצת תולעת ענקית ומסתתרים שם אצל לֶאנְדּוֹ קַלְרִיסְיַאן, נוכל וחבר ישן של האן סולו. צייד ראשים בשם בּוֹבַּה פט שעקב אחריהם מתריע בעוד מועד לאימפריה, ודארת' ויידר מציב שם מארב. ויידר לוכד את האן סולו, את צ'ובאקה, את ליאה ואת הדרואידים (R2-D2 ו-C-3PO) אך בעוד השאר מצליחים להימלט, האן סולו מוקפא בתוך פחמן וניתן כפרס לצייד הראשים (והלה מוכר אותו לג'אבה ההאט, גנגסטר שהאן חייב לו כסף רב).

לוק קוטע את אימונו באמצע כדי לסייע לחבריו להימלט, אך מוצא את עצמו מתמודד פנים מול פנים עם דארת' ויידר. בקרב החרבות שמתפתח לוק מאבד את ידו הימנית ומגלה שוויידר הוא בעצם אביו. ויידר, שמגלה לו את זהותו, מציע ללוק לפנות אל הצד האפל ולשלוט ביחד בגלקסיה כאב ובן. לוק דוחה את הצעתו וקופץ לתהום, אך חבריו מצילים אותו ומחליפים את ידו הכרותה ביד מכנית – כמו אנאקין סקייווקר (הלא הוא דארת' ויידר).

### פרק שישי: שובו של הג'דיי (1983)

זהו הפרק הסוגר של סאגת מלחמת הכוכבים. בפרק זה מתעמתים לוק סקייווקר, דארת' ויידר והקיסר בפעם האחרונה.

הסרט נפתח בארמונו של ג'אבה ההאט שבכוכב הלכת המדברי טאטואין. האן סולו, שנלכד על ידי דארת' ויידר והוקפא בפחמן, שבוי אצל ג'אבה. שני הדרואידים, C-3PO ו-R2-D2 נשלחים כשוחד אל ג'אבה. לאנדו קלריסיאן וליאה מסתננים במסווה אך ליאה נתפסת לאחר שהפשירה את האן מתא הפחמן, ובכך הופכת לשפחה של ג'אבה, ששם לה קולר עם רצועה כדי שלא תוכל לברוח. לוק מגיע למחרת ומביס את המפלצת של ג'אבה, הראנקור, והוא, האן וצ'ובקה מובלים להוצאתם להורג במדבר על ידי הסרלאק, יצור נוראי שמעכל את מזונו במשך אלפי שנים.

הם מצליחים להתחמק וליאה חונקת את ג'אבה והורגת אותו, וכל החבורה כולה בורחת יחד.

בינתיים, הקיסרות מחליטה לבנות כוכב מוות חדש, חזק ומשופר. ויידר והקיסר מחליטים להעביר את לוק לצד האפל, ולהרגו אם לא יצליחו (שיחתם בנושא התנהלה כבר בפרק 5). לוק ו-R2-D2 חוזרים לכוכב דגובה כדי שלוק ישלים את אימוניו כג'דיי. יודה נפטר ולפני מותו שולח את לוק להתעמת עם ויידר ומגלה לו כי יש עוד סקייווקר. לוק פוגש את רוחו של אובי ואן קנובי על הכוכב ומתוודע לעובדה שהנסיכה ליאה היא אחותו.

בעקבות הגילויים על כוכב המוות החדש, ברית המורדים מתכננת התקפה על הכוכב כאשר הוא עדיין בשלבי בנייה. המורדים משגרים חוליית קומנדו בראשות לוק, ליאה, האן סולו והדרואידים שתפקידה לשתק את מחולל המגן של כוכב המוות, שנמצא על אנדור. במהלך הפשיטה נתקלת ליאה באִיווֹקים (Ewoks) – גזע של דובונים נמוכים ואנושיים המשתמשים בכלי נשק פרימיטיביים אך מומחים בלוחמת יערות. בעזרת לוחמי האיווק, מצליחה חוליית הקומנדו של המורדים להינצל ממארב של לגיון קיסרי ולפוצץ את מחולל המגן ברגע האחרון.

יום לפני הפשיטה על תחנת הכוח עצמה, לוק מסגיר את עצמו לידי דארת' ויידר מחשש שוויידר יאתר אותו ואת חוליית המורדים באמצעות שימוש בכוח. ויידר לוקח את לוק להתעמת עם הקיסר, למרות ניסיונותיו של לוק לשכנעו לא לעשות זאת אלא לחזור בו מהצד האפל. בכוכב המוות, לוק מתעמת עם דארת' ויידר והקיסר פלפטין, שמנסים להעבירו לצד האפל. אחרי שהם לא מצליחים לפתות אותו בכוח ושליטה, הם מנסים לפנות אל הזעם שבו. בסופו של דבר לוק נכנע לזעמו ומצליח לכרות את ידו הימנית של אביו, דארת' ויידר, תוך קרב סוער. ברגע האחרון מצליח לוק להירגע ונמנע מלהרוג את אביו ומודיע לקיסר כי לעולם לא יעבור אל הצד האפל. ברגע שהקיסר הבין שנכשל בלפתות את לוק לצד האפל הוא מחליט לענות אותו בלהרוג אותו בעזרת חזיזי ברק. כשהקיסר מתחיל להרוג את לוק, ויידר לא מסוגל לחזות בבנו גוסס בעינויים ומציל אותו בכך שהוא זורק את הקיסר אל התהום. במעשה זה, חוזר ויידר להיות אנאקין סקייווקר – אביר הג'דיי הישן והטוב, אך גם סופג חלק מהחזיזים בסופו של דבר עקב כך, באומרו ללוק "צדקת לגבי ... הגד לאחות שצדקת" (לוק טען לכל אורך הדרך שבוויידר עוד נותר טוב).

בירח של אנדור חוגגים המורדים את ניצחונם, האן סולו, שהיה חשדן בעניין הקשר של ליאה עם לוק, שמע מפי ליאה שלוק הוא אחיה ולכן חשדו היה לשווא. ואילו לוק שמח כאשר הוא רואה את הרוחות של יודה, אובי ואן קנובי ואנאקין סקייווקר מופיעות מולו...

### פרק שביעי: הכוח מתעורר (2015)

לאחר שנים של מלחמה בין המסדר הראשון המהווה את שאריות האימפריה, לרפובליקה החדשה, מצליחה הגנרלית ליאה אורגנה להשיג מידע לגבי מיקומו של אחיה, אביר הג'דיי האחרון, לוק סקייווקר. סקייווקר, שנעלם שנים רבות לפני כן, נרדף לא רק על ידי המורדים המבקשים אותו בשל כוחותיו ועל מנת שיחזיר את הג'דיי לקדמותם, אלא גם על ידי המסדר הראשון שמעוניין לחסלו ולהביא בכך את הקץ על שושלת הג'דיי בגלאקסיה. פו דמרון נשלח לכוכב ג'אקו במטרה לפגוש את לור סן טקה, ולקבל ממנו את המפה המובילה אל לוק. אל המקום מגיעים חיילי סער השייכים למסדר הראשון בראשותו של קיילו רן, מנהיג אבירי הרן. דמרון מחביא את המפה בתוך הדרואיד שלו, BB-8, ונתפס על ידי חיילי המסדר הראשון שמחסלים לאחר מכן את כל הכפריים בפקודת קיילו רן.

הדרואיד נמלט מהמקום ופוגש את ריי, צעירה מקומית העוסקת למחייתה באיסוף גרוטאות מחלליות שהתרסקו ומכירתן תמורת אוכל. לאחר שקיילו רן מוציא מדמרון, בעזרת הכוח, את מקום המסתור של המפה, הוא שולח כוחות למצוא את הדרואיד. FN-2187, חייל סער שהזדעזע מרצחנותו של המסדר הראשון, מחליט להציל את דמרון ולהימלט בעזרתו מכוחות המסדר הראשון. דמרון מעניק לחייל את השם פין, והשניים נמלטים ומתרסקים על הכוכב ג'אקו. פין מתעורר לאחר ההתרסקות ומשלא מצא את דמרון, הוא משוכנע שהלה נהרג בהתרסקות. בעודו מחפש דרך להימלט הוא פוגש את ריי ומזהה את הדרואיד שברשותה כזה שמחזיק את התוכניות. פין מזדהה לפני ריי כלוחם המחתרת והשניים גונבים את המילניום פלקון שנמצאת במגרש גרוטאות סמוך ונמלטים.

המילניום פלקון נחטפת על ידי ספינת משא שבה, מתברר, נמצאים האן סולו וצ'ובאקה שחזרו לחיים כמבריחי סחורות. לאחר שלספינת המשא מגיעים כמה בעלי חוב שדורשים מסולו את הכסף, נמלטים הארבעה במילניום פלקון וטסים לטירתה של מאז קאנאטה, פיראטית בת למעלה מאלף שנה וחברתו של סולו שתסייע להם להימלט. בעוד שאורחי המסבאה של מאז מודיעים לאנשי המסדר הראשון, ובמקביל למורדים, על הימצאותם של הארבעה והדרואיד במקום, ריי שומעת קולות ממרתף הארמון של מאז שמביאים אותה עד לחרב האור של לוק סקייווקר, ברגע שהיא נוגעת בחרב היא חווה חיזיון במהלכו היא נלחמת בקיילו רן, שומעת את יודה, אובי ואן קנובי ואף רואה את דמותו של לוק עצמו. כשהיא מתעוררת מעניקה לה מאז את חרב האור של סקייווקר שנמצאת במקום, אך היא מסרבת ובורחת. כוחות האימפריה מגיעים למקום במרדף אחר הדרואיד, אך בעקבותיהם מגיעים גם חיילי המרד ובראשם פו דמרון שמתברר ששרד את הנחיתה אבל התעורר רק בלילה הרבה אחרי שפין הלך, והנסיכה ליאה אורגנה. מתברר שקיילו רן הוא בן סולו, בנם של האן סולו והנסיכה ליאה, שאומן על ידי לוק אך עבר לצד האפל בעידודו של המנהיג העליון סנוק. נישואיהם של האן וליאה נגמרו בעקבות הכאב הרב שחש סולו לאור בגידתו של בנו, משבר שגרם לו לנטוש את חייו כגנרל ברפובליקה ולחזור לחייו כמבריח. פין יוצא לחפש את ריי שברחה ולוקח עמו את חרב האור, אך רן חוטף את ריי לספינתו במטרה להוציא ממנה את המידע על מיקומו של סקייווקר.

המסדר הראשון בנה כלי נשק חדש, עוצמתי בהרבה מכוכב המוות: מחסל הכוכבים, המשתמש באנרגיית השמשות שמסביבו. בעזרתו היא מחסלת את כל כוכבי הלכת עליהם שוכנים הנהגת הרפובליקה. האן סולו, צ'ובאקה ופין נשלחים לנסות לחסל את הגנות הכוכב מבפנים על מנת שלוחמי המחתרת יוכלו להתקרב עם חלליות ה-X-Wing כדי להשמיד את המתנד של מחסל הכוכבים וכל זאת לפני שהמסדר הראשון יספיק להטעין אותו מחדש.

בהגיעם לכוכב מתברר שפין הגיע במטרה להציל את ריי, אך זו הצליחה להימלט כשגילתה שגם היא שולטת ב"כוח" כשעמדה בחקירה של קיילו רן.

החבורה תופסת את המפקדת-לשעבר של פין, קפטן פאזמה, וזו, תחת איומים, מבטלת את הגנת הכוכב והתקפת המורדים על המתנד מתחילה, לאחר שפין, האן סולו וצ'ובאקה רואים שההתקפה לא מוצלחת, הם מחליטים לנסות לעזור על ידי הטמנת חומרי נפץ על מנת לפוצץ את המתנד מבפנים, אך במהלך הניסיון פוגש האן את בנו ומנסה לשכנע אותו לחזור לצד המואר של הכוח. רן מתוודה כי הוא אינו שלם עם החלטתו לעבור לצד האפל ומבקש את עזרת אביו. בעודו מושיט לו את חרב האור שבנה, הוא מפעיל אותה, הורג את אביו ועובר בכך לחלוטין לצד האפל. מיד לאחר מותו של האן, צ'ובאקה מפוצץ את מטעני הנפץ ואלה פוגעים אנושות במתנד אך לא מפסיקים את פעולתו ואת פעולת הכוכב, השמש שאותה יונק מחסל הכוכבים, הולכת ונחלשת.

לאחר קרב שנראה אבוד, מצליחה לבסוף יתר החבורה לפוצץ את הכוכב מבפנים. בעוד הכוכב מתחיל לקרוס, נלחמים ריי ופין בקיילו רן. פין נפצע קשה במהלך הקרב, אך ריי מצליחה להילחם, לפגוע בביטחונו העצמי של קיילו רן ולנצחו. במהלך קריסת הכוכב נפערת האדמה ביניהם והקרב נפסק. ריי וצ'ובאקה נמלטים במילניום פלקון, כשאיתם פין הפצוע ומחוסר ההכרה.

לאחר שהמורדים מפענחים את המפה, נשלחת ריי יחד עם צ'ובאקה ו-R2-D2 למצוא את לוק סקייווקר. היא משוטטת בכוכב לבדה עד שהיא מוצאת אותו ומושיטה לו את חרב האור שלו, וכך נגמר הסרט.

### פרק שמיני: אחרוני הג'דיי (2017)
לאחר איתור הבסיס העיקרי של המחתרת על ידי המסדר הראשון, מפנה המחתרת בהנהגת הגנרלית ליאה אורגנה את כוכב הלכת תוך מתקפה של המסדר הראשון כנגד צי הפינוי. במתקפה זו נהרגים רבים ממפקדי המורדים, כולל אדמירל אקבר, אשר (בדומה לליאה עצמה) שירת כבר במרד הראשון, כנגד האימפריה. ליאה נפגעת אך נחלצת באמצעות ה"כוח" ומאבדת את הכרתה, וגנרל אמילין הולדו הופכת להיות מפקדת המחתרת. אנשי המחתרת מבינים כי למסדר הראשון טכנולוגיה מתקדמת לאיתור ספינות באמצעות מהירות האור, ולכן לא יוכלו ספינות המחתרת להימלט שוב מאחר שהמסדר הראשון יוכל לאתרן בשנית. על כן, מרדף איטי מתחיל: במחתרת מסתמכים על מהירותם הגבוהה של סיירות החלל (cruisers) ועל מגן האנרגיה שלהן כדי להרוויח זמן. פין, רוז טיקו (חיילת בברית המורדים שאחותה נהרגה במתקפה על הדרדנוט), BB-8, ופו מחליטים על תוכנית סודית לחדור לספינתו של המנהיג העליון סנוק, לנטרל את המעקב אחריהם ולהימלט.

במקביל ריי פוגשת את לוק סקייווקר בכוכב אק-טו, מספרת לו על שקרה להאן סולו ומבקשת ממנו שילמד אותה את דרכי הג'דיי. לוק, שבעבר אימן קבוצה של אבירי ג'דיי שביניהם היה בן סולו, אשר עבר לצד האפל כקיילו-רן, פוחד ומסרב. הוא בתחילה מאמין כי על שושלת הג'דיי להסתיים, אך לאחר ש-R2-D2 מזכיר לו את ליאה הוא מסכים לאמן את ריי. לאחר שהחל לאמן אותה, לוק חש בריי כוח אפל גדול. הוא מודה באזניה כי הרגיש בכוח זה בבן סולו, אחיינו, כאשר זה היה חניכו ובהמשך אף ניסה להורגו.

פין ורוז טסים לכוכב קאנטו כדי למצוא את הפורץ ושובר הצפנים אשר יעזור להם לפרוץ לספינת הדגל של המסדר הראשון. בכוכב קאנטו נמצא קזינו גדול ומפואר ובו השכבה העשירה בגלקסיה. רבים מן האנשים בשכבה זו הרוויחו את הונם מסחר בנשק ומכירת אמצעי לחימה וחלליות קרב למסדר הראשון ולמחתרת כאחד. כשהם מוצאים את הפורץ, הם נעצרים ונשלחים לכלא אק-טו, שם נעזרים בפורץ אחר כדי לברוח. בעת בריחתם, משחררים פין ורוז את חיות המרוצים המהירות הכלואות בתנאים מחפירים בעיר.

ריי מצליחה לתקשר עם קיילו רן באמצעות ה"כוח". הוא מספר לה שלוק רצה להרוג אותו וכל שעשה היה להגן על עצמו. ריי מחזיקה את ידו, והיא רואה שבעתיד רן יחזור לצד המואר. בו בזמן, הוא רואה לנגד עיניו כי היא תעבור לצד האפל. כשהיא שואלת את לוק אם מה שקיילו סיפר לה נכון, הוא עונה לה שכאשר הוא חש באותו כוח אצל בן הוא אכן רצה להרוג אותו אך מיד התחרט. אולם אז בן התעורר, תקף את לוק וכשלוק התעורר הוא גילה שבן שרף את מקדש הג'דיי.

ריי מחליטה לטוס אל קיילו רן בעוד לוק מנסה לעצור בעדה. אחרי שהיא עוזבת לוק לוקח החלטה לשרוף את העץ ששומר בתוכו את ספרי הג'דיי הקדושים, אך ברגע האחרון הוא מתחרט. מיד לאחר מכן יודה מופיע כ"רוח כוח", הורס אותם בעצמו ואומר ללוק כי הספרים עצמם חסרי משמעות ואינם נחוצים, ואילו ריי הכרחית להמשך המרד והתקווה בגלקסיה.

מאוחר יותר, ריי מגיעה לספינת הדגל של סנוק. שם, סנוק משתמש ביכולות ה"כוח" שלו כדי לענות אותה באכזריות על מנת למשוך ממנה מידע על מקומו של לוק מתוך כוונה להרוג אותו ובכך להבטיח את ניצחון המסדר הראשון במלחמה. לאחר מכן, סנוק מנסה לתמרן את קיילו רן להרוג את ריי, אך קיילו רן בוחר להרוג את סנוק בעזרת חרב האור של ריי. הריגתו של סנוק מובילה למאבק בין ריי ורן לבין השומרים המלכותיים של סנוק. לאחר הקרב בו נהרגים השומרים, מגלה רן לריי את תוכניתו להביס את המורדים ואת המסדר הראשון ומציע לה לחבור אליו ולהביא סדר חדש לגלקסיה. ריי מסרבת ובורחת מהספינה בדיוק כאשר פין ורוז נכשלים בתוכניתם ונמלטים אף הם.

המחתרת בורחת מספינת האם על ספינות תובלה תוך ידיעה שהמסדר הראשון יתעלם מאותן ספינות. אך המסדר הראשון מבין באמצעות הפורץ שנלכד לאחר שסייע לרוז ופין, שכל המורדים שנשארו נמצאים על הספינות הללו. המסדר הראשון מתחיל להשמיד ספינה אחר ספינה, אך הולדו מרסקת את סיירת המחתרת כנגד ספינת המסדר הראשון, ובכך מובילה להשמדתה. חברי המחתרת שנמלטו מסיירת המחתרת קודם לכן בורחים לכוכב לכת שבעבר שימש כמפקדה למרד, שם הם מתבצרים ושולחים אותות מצוקה למורדים ברחבי הגלקסיה, אשר בוחרים להתעלם מתוך פחד מהמסדר הראשון. קיילו רן, המנהיג העליון החדש של המסדר הראשון, מורה על מתקפה קרקעית כנגד בסיס המורדים ופורש תותח איל ניגוח לצד הלכני AT-AT. המורדים מוצאים על הכוכב מספר ספידרים ישנים ופותחים במתקפת נגד. ריי וצ׳ובאקה מגיעים עם המילניום פלקון ומצליחים להסיט את חלליות הקרב של המסדר הראשון מזירת הקרבות ומפוצצים את כולן, בעוד שפין מתכנן לטוס היישר לתותח איל הניגוח המנסה לפרוץ את הבונקר. ברגע האחרון רוז מתנגשת בו - מכוונת תחילה - מסיטה את הספידר שלו מקרן האנרגיה של התותח, ומצילה את חייו. היא אומרת לו שלא יכלה לאפשר לו לעשות זאת, מנשקת אותו ומאבדת את ההכרה.

בעוד חברי המחתרת נסוגים, הם רואים את לוק שהופיע לפתע כדי להילחם בקיילו רן בעצמו. פו מבין שהוא עושה זאת על מנת שלמחתרת יהיה מספיק זמן כדי לברוח. לוק וקיילו רן נלחמים בקרב חרבות אור בעוד המורדים בורחים. כאשר קיילו רן מנחית את המכה המנצחת הוא מגלה שלוק לא נפגע. ומגלה שלוק יצר אשליית כוח וכלל לא נמצא שם בגופו הפיזי, אלא נשאר על אק-טו. לוק נפרד מקיילו רן שמבין שהג׳די שיטה בו. בסצנה הבאה נראה לוק על אק- טו, תוך שהוא מבין שמילא את ייעודו ומת בשלווה.

בדרכה להימלט מהבסיס הכבוש, המחתרת נתקלת בקיר מפולת סלעים, אותו ריי מצליחה להזיז באמצעות ה"כוח". הם בורחים על המילניום פלקון, ריי מספרת לליאה על לוק ונפגשת עם פו בפעם הראשונה פנים אל פנים. פין מעלה את רוז והיא מקבלת טיפול רפואי, ליאה אומרת לריי שהמהפכה החלה והמחתרת ינצחו.

על הכוכב קאנטו, אחד הילדים העובדים במכרה משתמש בכוח, הוא מרים את ידו ומתגלה סימן המורדים על טבעתו.

### פרק תשיעי: עלייתו של סקייווקר (2019)

שנה לאחר עלילת "מלחמת הכוכבים - פרק 8: אחרוני הג'דיי", משודר ברחבי הגלקסיה מסר בקולו של הקיסר פלפטין, אדון הסית' דארת' סידיוס. המנהיג העליון קיילו רן מוצא מכשיר ניווט של הסית', לאחר טבח שהוא מבצע במקומיים, שמוביל אותו לכוכב סודי בשם אקסגול שבו הוא מוצא את פלפטין המספר לו שהוא למעשה שרד את אירועי שובו של הג'דיי והוא שיצר את המנהיג העליון סנוק והמסדר הראשון, הוא גם חושף כי הוא ייצר צבא משחתות כוכבים המסוגלות להשמיד כוכבים הנקרא "המסדר האחרון". הוא דורש מקיילו שיהרוג את ריי בתמורה לשליטה בגלקסיה. בעקבות הדלפה של בוגד במסדר הראשון, פין ופו דמרון מקבלים מידע אודות תוכנית הפעולה של רן. הם מבריחים את התוכנית לבסיס המורדים ולגנרלית ליאה אורגנה, שם ריי מגלה כי לוק חיפש בעבר את מכשיר הניווט השני. ריי מבקשת לסיים את משימתו וליאה מעניקה לה את חרב האור של אחיה המנוח שתוקנה.

ריי יוצאת עם פין, פו דמרון, C-3PO BB-8 וצ'ובאקה על המילניום פאלקון כדי לחפש את המכשיר. הם מגיעים לכוכב בו נערך פסטיבל חגיגי וריי מדברת עם מקומית ששואלת לשמה. היא עונה לה, אך המקומית שואלת גם לשם משפחתה, היא עונה שאין לה והמקומית מעניקה לה שרשרת. דרך הקשר הטלפתי שלהם, רן לוקח ממנה את השרשרת ובכך מצליח לזהות את מיקומם. החבורה פוגשת את לאנדו קלריסיאן הזקן שמספר להם אודות משרת סית' שנטש את חלליתו במקום ומאז נעלמו עקבותיו. המסדר הראשון שולח חיילים לחפש אותם והם מחרימים את המילניום פלקון. החבורה נמלטת כדי לחפש את הספינה שבעליה ידע היכן למצוא את המכשיר, בעוד אבירי הרן עוקבים אחריהם.

החבורה נתקעת בחול טובעני ומוצאת את עצמה עם עצמותיו של משרת הסית'. הם מוצאים שם פגיון ועליו כתובת בשפת הסית'. הם רואים במקום נחש חלל גדול ופצוע המנסה לטרוף אותם אך ריי מרפאת אותו באמצעות ה"כוח" והוא חופר עבורם מפלט אל פני האדמה. תוך כדי ההכנות להמראה ריי יוצאת להתעמת עם רן שנוסע עם חללית לכיוונם. ריי חותכת את ספינתו של רן עם חרב האור וצ'ואי נחטף על ידי המסדר. ריי מבחינה בנחתת שבה מוחזק צ'ובאקה והפגיון, עוצרת אותה באוויר, אך קיילו רן מבחין בכך ומפעיל כוח נגדי. ריי מאבדת שליטה ומשחררת מידיה ברקים הדומים לאלו שלפלפטין משתמש בהם בכוח הסית'. הנחתת מתפוצצת וכל האנשים עליה מתים במקום. ריי נמלטת עם החללית וחווה ייסורי מצפון על שהרגה את צ'ובאקה בכוח הסית' שבה.

C3PO חושף כי הוא זוכר מה רשום על הפגיון אך מנוע על ידי התוכנה שלו מלתרגם את שפת הסית'. פו מציע לבקר טכנאי דרואידים שהוא מכיר והם נוסעים אליו. אבירי הרן עוקבים אחריהם. קיילו רן שב לספינה ומקבל דיווח לפיו הנחתת הושמדה אך נשלחו שתי נחתות והשנייה שבה עם אסיר ואכן צ'ואי מוכנס לחדר כבול באזיקים עם הרכוש שלו, אותו מחרים קיילו ושולח את הווקי לחקירה.

ריי, פין, פו, C3PO ו-BB8 מגיעים לעיירה בכוכב הלכת קג'ימי שבה נמצא פורץ הדרואידים אך מגלים בה כוחות רבים של המסדר הראשון. לאחר שהם מתגנבים בשטח ומגיעים אל הפורץ הוא מסביר שהדרך היחידה לגלות את המידע היא למחוק את זכרונו של C3PO ומה שמבוצע בהסכמתו. C3PO נותן להם את נקודות הציון ומוסיף כי יש שני מצפנים, ואז נכבה ומתעורר ללא זיכרון. ריי מבחינה בנוכחות של צ'ואי על המשחתת של קיילו רן המרחפת מעליהם ומגלה שגם הסכין נמצאת על הספינה ויוצאת לחלץ את שניהם. קיילו רן בינתיים יורד לסייר בעיירה.

ריי מגיעה לחדרו של קיילו ושם דרך הקשר הטלפתי הוא מספר לה כי שמה האמיתי הוא ריי פלפטין והוריה התבודדו במטרה לברוח מסבה מצד אביה, שהוא שיב פלפטין, הקיסר ואדון הסית'. היא למעשה נכדתו של פלפטין, ואנשיו רצחו את הוריה אחרי שהחביאו אותה. הם נלחמים בקרב חרבות אור דרך הקשר הטלפתי וריי פוגעת בקסדה השרופה של דארת' ויידר שנמצאת בחדרו של קיילו, שעוברת דרך הקשר הטלפתי וכך הוא מזהה את מיקומה. פין ופו מוצאים בינתיים את צ'ואי ונתפסים על ידי חיילי הסער, ועומדים להיות מוצאים להורג על ידי כיתת יורים בפיקוד הגנרל האקס, שמתברר שהוא הבוגד במסדר. הוא עוצר את ההוצאה להורג ומבריח אותם יחד עם הדרואידים אל המילניום פלקון שנמצאת שם מאז החרמתה. הגנרל האקס נחשף כבוגד ונורה למוות על ידי גנרל אחר.

ריי, פין, פו דמרון, צ'ואי והדרואידים נוסעים לירח של אנדור שאליו קרס כוכב המוות השני על מנת למצוא את מכשיר הניווט בכספת שבתוכו. ריי בחשאי שטה לבדה לכוכב המוות ומוצאת את החדר בו התרחש הקרב האחרון בין דארת' ויידר, לוק סקייווקר וסבא שלה, הקיסר פלפטין. שם היא מוצאת את הכספת, נכנסת אליה ומוצאת את מכשיר הניווט, היא משחזרת זיכרון של הוריה נחטפים ומעונים למוות על ידי פגיון של משרת הסית'. מחוץ לכספת קיילו רן אורב לה ומשמיד את מכשיר הניווט. הם נלחמים בעוד פין וג'אנה מחכים להם על שריד אחר של כוכב המוות. רגע לפני שקיילו רן מנחית את מכת המוות על ריי, אמו הנסיכה ליאה מתקשרת איתו דרך ה"כוח", (דבר שגרם למותה), הוא עוזב את החרב, וריי תופסת אותה ונועצת אותה בבטנו. היא מחליטה לרפא את בן, ואומרת לו כי הייתה חוברת אליו לו היה בן סולו ולא קיילו רן. ריי בורחת עם הספינה של קיילו אל קא-טו, בעוד פין נמלט על המילניום פלקון. קיילו רן שנשאר לבד על שרידי כוכב המוות עם חרב האור שלו רואה חיזיון של אביו, האן סולו ומדבר איתו. הוא מצטט את עצמו מהיום בו רצח את אביו ואומר: "אני יודע מה עליי לעשות, אבל אני לא בטוח שיש לי את הכוח לעשות את זה." הוא מתנצל בפני האן שרצח אותו, שסולח לו ולאחר מכן משליך את החרב שלו לים וחוזר להיות בן סולו.

משחתת המגיעה מאקסגול מפציצה את העיירה בה מצאו פין ופו את מומחה הדרואידים ובכך משמידה לחלוטין את הכוכב עליה היא נמצאת. פין ופו חוזרים לבסיס המחתרת שם הם מגלים שהגנרלית ליאה אורגנה מתה. R2D2 משחזר ל-C3PO את הזכרונות שנמחקו לו.

ריי נמלטת לכוכב שבו נוצר הג'דיי והתבודד לוק סקייווקר לאחר התקרית עם בן, ובו היא משמידה את החללית של קיילו באש ומנסה לזרוק אליה גם את החרב של לוק - שתופס אותה כרוח רפאים. לוק מעניק לה את החרב שלו, את החרב של ליאה מתקופת אימוניה כג'דיי ומספר לה שליאה ידעה לכל אורך הדרך שריי היא נכדתו של פלפטין ואף על פי כן בחרה לאמן אותה. הוא מעניק לה גם את חללית ה-X-Wing שלו ושולח אותה להילחם בסבא שלה.

ריי נוסעת לאקסגול בעזרת מכשיר הניווט שהיה בחלליתו של קיילו רן, ומתקשרת עם המחתרת ובכך מאפשרת לפו ופין שמונו עם מותה של ליאה לגנרלים למצוא את מישור הסית' אקסגול ולפלוש עם המחתרת לשם. ריי מתעמתת עם סבה שמבקש ממנה להרוג אותו מתוך שנאה, לעבור לסית' ובכך להשמיד את מסדר הג'דיי. היא מסרבת והוא פותח את גג המקדש ומראה לה כיצד כל המחתרת נשחטת בקרב ואיש לא בא לעזור. הוא מסביר לה כי אם היא תהיה הקיסרית היא תפקד על הצי ותוכל להציל את חבריה. בעוד היא מתלבטת, בן סולו בא ומודיע לה בקשר טלפתי שהוא הגיע למקדש. היא מתחילה את הטקס אך באמצעו היא מעבירה לבן בטלפורטציה את חרב האור של סבא שלו על מנת להרוג את אבירי הרן בהם נתקל. היא נלחמת בשומרים של הקיסר עם חרב האור של ליאה.

כאשר רוב צבא המחתרת מושמד, ופו מתחיל לאבד תקווה, פין מצליח לאפשר הגעת כוחות תקיפה רבים. פלפטין שואב מבן וריי את "הכוח" ובכך כמעט מביא למותם. הוא מתרפא וגופו הפצוע משתקם. הוא גורם לריי לאבד הכרה וזורק את בן סולו לתהום ומשתמש בכוח על מנת לחשמל את כל הספינות של המורדים באמצעות ברקים בעוצמה חסרת תקדים. ריי מתעוררת, מגייסת את כל כוחם של כל הג'דיי אי פעם ומשתמשת בחרב האור שלה כדי להסיח את דעתו של פלפטין שתוקף אותה במקום את הספינות שעם שחרורן ממשיכות במתקפה. הספינות יורות בנשק משמיד הכוכבים של כל משחתת ובכך משמידות אותן. ריי משתמשת בחרבות של לוק וליאה כדי להדוף את המתקפה של פלפטין ולהרוג אותו. פלפטין מתאדה והמקדש קורס אך ריי מתה כתוצאה מכך. בן סולו עולה מהתהום ומוצא את גופתה, הוא משתמש ב"כוח" ובכוחותיו האחרונים כדי להחיות אותה. כתוצאה מכך הוא גוסס, ריי מתעוררת, מודה לו והם מתנשקים, ואז בן מת וגופתו נעלמת. גם גופתה של ליאה נעלמת במקביל. המשחתת הראשית של הצי קורסת עם פין וג'אנה עליה, אך לנדאו מגיע עם המילניום פאלקון ומציל אותם. המשחתות של המסדר האחרון מתפוצצות והניצחון מושג עם חגיגות בכוכבי לכת שונים ברחבי הגלקסיה.

ריי חוזרת לטטואין לחווה של הדודים של לוק וקוברת שם את החרב של לוק ואת החרב של ליאה בסמוך לקבר של שמי סקייווקר בעודה מחזיקה חרב אור חדשה בצבע צהוב. אישה מקומית מגיעה ואומרת כי זה זמן רב לא הגיע אף אחד למקום ושואלת את ריי לשמה. ריי עונה ששמה ריי והנוודת שואלת גם מה שם משפחתה. הרוחות של לוק וליאה מופיעות והם מהנהנים לעברה. ריי עונה כי שמה הוא ריי סקייווקר.

## ביקורות על סדרת הסרטים
בטבלה זו מובאים הביקורות השונות על סרטי מלחמת הכוכבים משלושה אתרים שונים שמאגדים בתוכם מספר ביקורות כל אחד: Rotten Tomatoes, CinemaScore ו-Metacritic.
**הערות**
* באתרים Rotten Tomatoes ו-Metacritic הציונים נעים בין 100 (הציון הטוב ביותר) ל-1 (הציון הגרוע ביותר). בעוד שבאתר CinemaScore הציונים נעים בין A+ (הציון הטוב ביותר) ל-F (הציון הגרוע ביותר).
* הציון באתר Rotten Tomatoes הוא ציון מבקרי הקולנוע בלבד ואינו מייצג את ציון הצופים שיכול להיות שונה ממנו באופן ניכר.

**הצלחות ותגובות**

ההצלחה הקופתית של סרטי הסדרה גדולה ביותר, ונמצאים שבעה סרטים מתוך הסדרה ברשימת הסרטים המכניסים ביותר בכל הזמנים. הסרט "מלחמת הכוכבים - פרק 7: הכוח מתעורר" גרף כ־2.068 מיליארד דולר ברחבי העולם ונמצא במקום הרביעי ברשימת הסרטים המכניסים בכל הזמנים.

תגובות הקהל לטרילוגיה המקורית ("מלחמת הכוכבים - פרק 4: תקווה חדשה", "מלחמת הכוכבים - פרק 5: האימפריה מכה שנית", "מלחמת הכוכבים - פרק 6: שובו של הג'דיי") היו חיוביות והקהל שיבח את הסרטים ועד היום הטרילוגיה נחשבת לאבן דרך בעולם הקולנוע ובעולם האפקטים הקולנועיים (בעיקר הסרטים "תקווה חדשה" ו"האימפריה מכה שנית"). בשנת 1999 התחילה את דרכה טרילוגיית הפריקוולים ("מלחמת הכוכבים - פרק 1: אימת הפנטום", "מלחמת הכוכבים - פרק 2: מתקפת המשובטים", "מלחמת הכוכבים - פרק 3: נקמת הסית'"), שזכתה להצלחה קופתית אך זכתה לביקורות שליליות מצד המבקרים, אף על פי שהמבקרים טענו שהסרט טוב מבחינה ויזואלית אך העלילה לא טובה. בשנת 2015 החלה את דרכה הטרילוגיה החדשה ("מלחמת הכוכבים - פרק 7: הכוח מתעורר", "מלחמת הכוכבים - פרק 8: אחרוני הג'דיי", "מלחמת הכוכבים - פרק 9: עלייתו של סקייווקר") שזכתה להצלחה קופתית גדולה מההצלחה של הטרילוגיה המקורית וטרילוגיית הפריקוולים, והמבקרים שיבחו את הסרטים "הכוח מתעורר" ו-"אחרוני הג'דיי", אך הסרט "עלייתו של סקייווקר" זכה לביקורות מעורבות ולהצלחה גדולה, אך מרשימה פחות משל קודמיו.

## סדרות טלוויזיה

## מלחמת הכוכבים בפארקי דיסני
[שמאל|ממוזער|250px|חיילי סער ב[אולפני הוליווד של דיסני במהלך אחד מסופי השבוע שמוקדשים למלחמת הכוכבים]]

### סטאר טורס
עוד לפני רכישת לוקאס פילם על ידי חברת וולט דיסני, ג'ורג' לוקאס החל את לתקשר עם חברת וולט דיסני במטרה להקים את המתקן סטאר טורס. במתקן זה המבקרים נכנסים כביכול למסע תיירותי שמארגנת סוכנות התיירות החללית סטאר טורס, במסע אמורים המבקרים לטוס מעל כוכב היערות אנדור וליהנות מנופיו, אך המעבורת פונה בטעות למגרש גרוטאות בחלל, ומשם לאחר שעוקפים ברגע האחרון את המכשולים, טייס המעבורת, רקס מעביר את המעבורת למהירות האור, אולם מפספס את היעד של הספינה ועוצר אותה בתוך שדה שביטים, ומשם מגיעים לקרב בין ספינות מורדים לבין 3 משמידות כוכבים, והמבקרים נקלעים לקרב עם כוכב המוות III. אחד מטייסת X-Wing פוצץ אותו, והמעבורת טסה חזרה לתחנה שממנה טסו, ובנחיתה כמעט התנגשו במכל הדלק ורקס מתנצל על התקלות. האטרקציה נפתחה לראשונה בדיסנילנד ב-1987. לאחר מכן, נפתחה האטרקציה בשאר הפארקים של דיסני.

בשנת 2010 באולפני הוליווד של דיסני, 2012 בדיסנילנד טוקיו ו-2016 בדיסנילנד פריז נסגר המתקן סטאר טורס. לאחר מספר חודשים נפתח שוב המתקן בשם, "סטאר טורס – ההרפתקה ממשיכה", במתקן החדש האטרקציה בוחרת ברנדומליות אחת מ-54 רכיבות ובכך, כל פעם המבקרים יכולים לחוות חוויה אחרת.

### הופעות חיות
באולפני הוליווד של דיסני ובארץ המחר בדיסנילנד ישנה הופעה חייה בשם "אימוני הג'די" במהלך ההופעה ילדים שנבחרים מהקהל לומדים איך להיות ג'דיי ולשלוט ב"כוח", בסוף ההופעה התלמידים נלחמים נגד דארת' ויידר ומוכתרים לג'דיי פדוואן, ג'דיי מתלמד.

במהלך סופי שבוע בחודשים מאי ויוני, בין השנים 1997 ל-2015 נערכו באולפני הוליווד של דיסני פסטיבלים הנקראים סוף שבוע של מלחמת הכוכבים. במהלך סוף השבוע מופעי הזיקוקים מוקדשים למלחמת הכוכבים ומלווים במנגינות מוכרות של מלחמת הכוכבים שהלחין ג'ון ויליאמס (בין היתר מופיעה גם המנגינה The Imperial March). התהלוכה היומית מוקדשת למלחמת הכוכבים ומופיעים בה מספר דמויות ממלחמת הכוכבים. בנוסף, במהלך סופי השבוע ישנם עוד שלל הופעות וסרטים המוקדשים למלחמת הכוכבים.

### ארץ מלחמת הכוכבים
מאז קניית לוקאס פילם על ידי חברת וולט דיסני בשנת 2012 החברה תכננה הוספת אטרקציות שקשורות למלחמת הכוכבים. בנוסף, התרוצצה שמועה שדיסני עומדת לפתוח ארץ שמוקדשת למלחמת הכוכבים באחד הפארקים שלה. כאשר מנכ"ל דיסני בוב אייגר נשאל האם השמועה על ארץ מלחמת הכוכבים נכונה או לא הוא אמר שאכן דיסני מתכננים להגדיל את הנוכחות של מלחמת הכוכבים בפארקים שלהם ושעוד שנה הוא יודיע על עוד פרטים. בכנס באוגוסט 2015 הודיע אייגר על הקמת ארץ מלחמת הכוכבים שתהיה בגודל 14 אקר. הארץ, שתפתח בשנת 2019 באולפני הוליווד של דיסני ודיסנילנד שבקליפורניה, תכיל בין היתר שתי אטרקציות: אחת, אטרקציה המבוססת על המילניום פלקון, והשנייה, אטרקציה שתדמה קרב בין המסדר הראשון לבין המורדים. העבודות על הארץ החלו ב-14 באפריל 2016.

## משחקי מחשב
שמאל|ממוזער|150px|עטיפת המשחק השני בסדרה

### [[לגו מלחמת הכוכבים]]
סדרה של שישה משחקי מחשב המגוללת את עלילות סרטי מלחמת הכוכבים. המשחקים בולטים בכך שהם מציגים את כל הדמויות וסביבתן כבנויים מקוביות לגו. המשחקים זכו להצלחה רבה ושניהם אף הוכתרו כ"משחק השנה" על ידי המגזין Wired.
* Lego Star Wars: The Video Game (2005)
* Lego Star Wars II: The Original Trilogy (2006)
* Lego Star Wars: The Complete Saga (2007)
* Lego Star Wars III: The Clone Wars (2011)
* Lego Star Wars IV: The Force Awakens (2016)
* Lego Star Wars: The Skywalker Saga (2022)

### [[מלחמת הכוכבים: אבירי הרפובליקה הישנה]]
משחק תפקידים ממוחשב שפותח על ידי BioWare והופץ על ידי לוקאס ארטס. המשחק שוחרר עבור אקס בוקס ב-15 ביולי 2003, עבור מחשבי PC המריצים חלונות ב-19 בנובמבר 2003, ומאוחר יותר עבור Mac OS X. אבירי הרפובליקה הישנה הוא משחק התפקידים הממוחשב הראשון שהשתמש בגלקסיית "מלחמת הכוכבים".

### [[מלחמת הכוכבים: אבירי הרפובליקה הישנה: הלורדים של הסית']]

### [[מלחמת הכוכבים: Jedi Knight: Jedi Outcast]]

### [[מלחמת הכוכבים: Jedi Knight: Jedi Academy]]

### [[אנגרי בירדס (זיכיון)|אנגרי בירדס]] מלחמת הכוכבים
שני משחקי אנגרי בירדס של מלחמת הכוכבים.
*(2012) אנגרי בירדס מלחמת הכוכבים
*(2013) אנגרי בירדס מלחמת הכוכבים 2

### [[מלחמת הכוכבים: Battlefront]]

מלחמת הכוכבים: Battlefront  הוא משחק וידאו המבוסס על סרטי מלחמת הכוכבים שיצא ב-2015. הוא כולל סגנונות משחק רבים, העיקריים שבהם הם משחק יריות בגוף ראשון ומשחק פעולה בסגנון טומב ריידר. אחד המאפיינים הבולטים של המשחק הוא היכולת לשחק את גיבורי הטרילוגיה המקורית, בהם דארת' ויידר ולוק סקייווקר. המשחק מתרחש במקומות שונים ביקום מלחמת הכוכבים, חלקם הופיעו בסרטים עצמם.

### Star Wars Jedi: Fallen Order

משחק העוקב אחרי ג'די בשם קאל קסטיס חמש שנים לאחר נפילת הרפובליקה.

### מלחמת הכוכבים: Squadrons
משחק המתרחש שנה לאחר הקרב על אנדור. משחק זה הוא בעיקר משחק מרובה משתתפים בו ישנם שתי קבוצות של חמש: האימפריה הגלקטית, והרפובליקה החדשה. למשחק כמה מצבי משחק: דוגפייט – קרב על איזה קבוצה הורסת יותר חלליות. וקרבות צי – בה על שתי הקבוצות להרוס את ספינת הדגל של הקבוצה השנייה. בנוסף, למשחק מצב משחק של שחקן בודד העוקב אחרי טייס של הרפובליקה החדשה ואחרי טייס של מה שנשאר מהאימפריה הגלקטית אחרי אנדור.

### [[Star Wars Outlaws]]
המשחק צפוי לצאת בשנת 2024.

## קהילת מעריצי מלחמת הכוכבים

סדרת סרטי "מלחמת הכוכבים" זכתה לפופולריות עצומה. במהלך השנים התארגנה סביב סדרת הסרטים קהילת מעריצים גדולה ואדוקה, בה חברים בני אדם בני כל הגילאים – החל ממבוגרים שראו בילדותם את סדרת הסרטים המקורית, וכלה בנערים. פעילות הקהילה מתבטאת בצפייה בסרטי וסדרות "מלחמת הכוכבים", קניית מרצ'נדייז (מוצרי צריכה וצעצועים המבוססים על הזיכיון), ארגון כנסי "מלחמת הכוכבים" והתחפשות לדמויות מהסרטים (קוספליי).

## ראו גם

* דת הג'דיי
* יום מלחמת הכוכבים

### עולם מלחמת הכוכבים
; מושגים
* הכוח
* כרונולוגיית מלחמת הכוכבים
* מקומות בסרטי מלחמת הכוכבים
* טכנולוגיה במלחמת הכוכבים
* מידי-כלוריאנים
* חרב אור
* כוכב המוות
; ארגונים
* מסדר הג'דיי
* מסדר הסית'
* הרפובליקה הישנה
* פדרציית הסחר
* פדרציית הבדלנים
* האימפריה הגלקטית
* הרפובליקה החדשה
* המסדר הראשון

## קישורים חיצוניים

* 

* 
* Wookieepedia, מיזם ויקיה המוקדש למלחמת הכוכבים 
* 
* ניל מנוסי, הצד האפל של החלום האמריקאי, על הסדרה "מלחמת הכוכבים", מגזין ארץ אחרת, 2002
* 
* 
* אלי אשד, "פולחן מלחמת הכוכבים", מגזין מקוון, "יקום תרבות", מרץ 2012
*  
*  
* Original Star Wars Concept Art Is Amazing, באתר BuzzFeed

## הערות שוליים

*
קטגוריה:סדרות סרטי מדע בדיוני
קטגוריה:סרטי פולחן

קטגוריה:סרטי חוצנים
קטגוריה:סרטים אפיים
קטגוריה:סרטי פוקס המאה ה-20